Pijani vozač sinoć kombijem uletio u kafić! Ozlijeđeni mladić i konobarica

Pijani vozač kombija završio je vozilom u kafiću sinoć nešto prije 21 sat kod Križevaca.

Kako javlja policija, vozač (28) je u Svetom Ivanu Žabnu upravljao teretnim automobilom križevačke registarske oznake.

Zbog neprilagođene brzine vozilom je udario u smjerokazni stupić, betonski most i zgradu ugostiteljskog objekta. U prometnoj nesreći teške tjelesne ozljede zadobio je 19-godišnji putnik u teretnom vozilu.

Liječnička pomoć pružena je i 37-godišnjoj djelatnici ugostiteljskog objekta koja je u tom trenutku bila u prostoriji kafića u Žabnu.

Vozač je upravljao pod utjecajem alkohola od 1,78 promila te mu je u bolnici vađena krv i izuzet urin. Vozač je uhićen i protiv njega ide kaznena prijava, rekli su u ponedjeljak u koprivničkoj policiji.

Objava Pijani vozač sinoć kombijem uletio u kafić! Ozlijeđeni mladić i konobarica pojavila se prvi puta na Danica.hr.