Kamion izletio s ceste i srušio električni stup. Promet u prekidu, struje nema

Kamion je na kolniku prekrivenom snijegom jutros izletio s ceste i ispriječio se na kolniku. Pritom je potrgao električni stup pa je nestalo struje.

Nesreća se, kako javlja koprivnička policija dogodila u ponedjeljak oko 5.50 sati u Zagrebačkoj ulici u Svetom Ivanu Žabnu kod Križevaca.

“Došlo je do slijetanja kamiona s prikolicom zagrebačkih registarskih oznaka van kolnika, te udara u stup niskonaponske mreže. Kamion je ostao popriječen preko kolnika, a na cestu su pali i elektrovodiči. Nema ozlijeđenih osoba”, navode u policiji.

Kaos jutros u Žabnu / Foto: Facebook

Ističu kako je u 6.15 sati zatvorena za sav promet dionica državne ceste DC-28 između Škrinjara i Svetog Ivana Žabna. Čitatelji javljaju o kaosu u prometu i velikim gužvama i kolonama.

Okolne kuće pak ostale su bez struje pa su u pomoć odmah priskočili i djelatnici HEP-a kako bi niskonaponsku mrežu što prije osposobili.

Objava Kamion izletio s ceste i srušio električni stup. Promet u prekidu, struje nema pojavila se prvi puta na Danica.hr.