Eksplozivom raznesen već treći bankomat, policija nemoćna

U noći na četvrtak raznesen je bankomat Erste banke u Svetom Ivanu Žabnu kod Križevaca. To je već treći na širem bjelovarskom području u manje od dva mjeseca.

Policija je od sinoć na nogama, a od ranog jutra provodi očevid na mjestu na kojem su nepoznati počinitelji eksplozivom uništili uređaj i odnijeli veću količinu novca.

Kako javljaju čitatelji, tragovi eksplozije u središtu Žabna vidljivi su i na prometnici na kojoj su završili dijelovi bankomata.

U samo dva mjeseca, tako, na širem bjelovarskom području raznesena su čak tri bankomata.

Raznesen je i bankomat u sklopu dućana u Bulincu / Foto: Google street view

Potkraj srpnja oko 2.30 sati ujutro na Trgu kralja Tomislava u Ivanskoj nepoznati počinitelj eksplozijom je nasilno otvorio bankomat u sklopu poljoljekarne te iz njega ukrao novac.

Početkom srpnja pak snažna eksplozija probudila je u utorak oko 2 ujutro mještane naselja Bulinac kod Bjelovara.

Eksplozija se dogodila na bankomatu Erste banke u sklopu trgovine Špar u središtu naselja koje je na glavnoj i dosta prometnoj cesti koja spaja Bjelovar i Daruvar.

Policija je tada priopćila kako je “nepoznati počinitelj eksplozijom nasilno otvorio bankomat koji se nalazi u sklopu trgovine mješovitom robom, a iz kojeg je ukrao novac”.

Objava Eksplozivom raznesen već treći bankomat, policija nemoćna pojavila se prvi puta na Danica.hr.